王灼
游空山
阅遍平川至山足，投鞭下马缘山腹。
古柏屹如苍龙起，绝磴盘作长蛇曲。
气力已惫意未歇，市声不到境尤肃。
款门径谒紫金像。邃殿苒苒来香馥。
褰衣却上清虚阁，丛林障我千里目。
嘉名大榜起何人，来者先自叹烦促。
时於缺罅见一一，烟江黛嶂堆青绿。
先人昔此断还往，三年学古忘幽独。
当时诗板今无在，只馀石刻记经轴。
拂尘再诵心欲折，世态万变流光速。
我方投迹随喧閧，文字堆床未尽读。
山中宴坐亦所愿，那得宽闲继前躅。
留连两日同僧饭，更念重来几凉燠。
作诗强写无穷悲，天风为我号寒木。